Duur, dis nou maar wors | Netwerk24
Duur, dis nou maar wors
Deur Andrè Swanepoel Kroonstad: 13 Augustus 2019 06:01
Andrè Swanepoel, Kroonstad:
Ek het in die plaaslike media gelees van die vlooimark wat op die eerste Saterdag van elke maand op die oop stuk grond oorkant Checkers sake doen. Op Saterdag 3 Augustus het ek daar besoek afgelê.
Dis 'n doodgemiddelde vlooimark, wat die potensiaal het om met tyd moontlik te ontwikkel, tot iets met meer om die lyf.
Een slegte ondervinding kan egter voornemende klandisie só erg afskrik, dat die hele mark daaronder kan ly.
Ek het by 'n stalletjie gekom wat koek en boereworsrolle verkoop. So het ek vir my 'n boereworsrol bestel, sonder om die prys te vra.
Ek het die vrou met 'n R100 betaal en net R60 kleingeld gekry. Met ander woorde, die worsrol kos 'n astronomiese R40.
Ek was so stomgeslaan, ek het maar net die worsrol gevat en weggestap.
Onnodig om te sê, ek sal nooit weer my voete by die vlooimark sit nie en sal enige persoon afraai om die plek te besoek.
Nou vir sommige mense sal dit na nietigheid klink, maar inwoners van die land is reeds so voos gesteel deur korrupte individue en geldwolwe, dat jy later 'n bitter smaak in jou mond kry en ander teen hierdie opportuniste wil waarsku.